28 ለካቲት 2019 ምንጪ ስእሊ, ኣቶ ኣርሄ ሓመድ ናካ መግለጺ ስእሊ, ኣቶ ኣርሄ ሓመድ ናካ ኣብዚ ቀረባ መዓልታት፡ ኢትዮጵያን ኤርትራን ክሳብ ሕጂ ዝፈረመኦ ስምምዕ ከም ዘየለ ኣፈ-ጉባኤ ባይቶ ወከልቲ ህዝቢ ኢትዮጵያ ንመራኸቢ ብዙሓን እታ ሃገር ገሊጹ ። ፍሉይ ኣምባሳደር ኢትዮጵያ ኣብ ኤርትራ፡ ኣቶ ሬድዋን ሑሴን'ውን ምስ ኢትዮጵያን ሄራልድ ኣብ ዝገበሮ ቃለ መሕትት፡ ንክልቲአን ሃገራት ቁጠባዊ ምሕዝነተን ዘሕይል፡ ናይ ንግድን ልምዓትን ምትእስሳር ዝቆጻጸራሉ ስምምዕ ኣብ ቀረባ ግዜ ከም ዝፈራረማ ገሊጹ። ብተወሳኺ፡ ሓገግቲ ኣካላት፡ ክልቲአን ሃገራት ነቲ ስምምዕ ተዛትዮም ምሰ ኣርቀቑዎ፡ ብወገን ኢትዮጵያ ናብ ባይቶ ተወከልቲ ህዝቢ ቀሪቡ ክትዕ ምስተገብረሉን ምስጸደቐን ከም ዝፍረምን ግብራዊ ከም ዝኸውንን ሓቢሩ። ድሕሪ እቲ መግለጺ፡ ብዙሓት ኤርትራውያን፡ እታ ንጡፍ ባይቶ ዘይብላ ኤርትራ ደኣ ብኸመይ እያ ክትዛተ ዝብል ሕቶ ኣልዒሎም-ዛዕባ ኾይኑ ይቕጽል ኣሎ። ቅድሚኡ እውን ዕርቀ ሰላም ኢትዮ-ኤርትራ ኩሉ ኤርትራዊ ዝምነዮን ዝደልዮን እኳ እንተኾነ፡ እቲ ኣብ መንጎ ክልቲአን ሃገራት ዝግበር ዘሎ ስምምዓት ግሉጽነት የብሉን ዝብል ሕቶ ክለዓል ጸኒሑ እዩ። ኣብ ባይቶ ስዊድን፡ ንሸሞንተ ዓመታት ኣባል ሶሻል ዲሞክራትስ ኮይኑ ዘገልገለ ኤርትራዊ-ስዊድናዊ ኣቶ ኣርሄ ሓመድናካ፡ ኣብ ኤርትራ ዝሰርሕ ባይቶ ከምዘየሎ ብምግላጽ፡ "ኣብ ኢትዮጵያ እቲ ዲሞክራስያውነቱ ካልእ ሕቶ ኮይኑ፡ ባይቶ ኣሎ፡ ኣብ ኤርትራ ግን ኣይኮነን'ዶ ባይቶ፡ እቲ መሰረተ ኩሉ ነገር ዝኾነ ቅዋም'ውን የለን" ድሕሪ ምባል፡ እቲ ዝግበር ስምምዓት ንኽልቲአን ሃገራት ብማዕረ ከርብሕ እዩ ክትብል ኣሸጋሪ እዩ ይብል። "ብወገን ኤርትራ፡ ክካትዕሉን ከጽድቕዎ ዝኽእሉን ህዝቢ ዝመዘዞም ተሓተትቲ ኣካላት ስለዘየለው ግብራውነቱ ኣጠራጣሪ እዩ" ይብል። ሕቶ ጉጅለ 15 እንታይ እዩ ነይሩ?
